Prekladacia správa

Materiál je predkladaný na základe Plánu práce vlády SR na rok 2007, schváleného uznesením vlády SR č.55/2007. Vláda SR uznesením č. 1002/2004 schválila materiál „Návrh implementačnej stratégie a systému finančného riadenia finančného mechanizmus EHP a Nórskeho finančného mechanizmu“, čím sa vytvorili predpoklady pre implementáciu finančného mechanizmu EHP a Nórskeho finančného mechanizmu. 

Nadväzne na povinnosti, ktoré  vyplynuli pre Národný kontaktný bod a platobný orgán z memoránd o porozumení, ukázala sa objektívna potreba väčšej miery konkretizácie definovania procesov. Uznesením vlády č. 725/2005 bol schválený materiál Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu. 

Uznesenie taktiež splnomocnilo podpredsedu vlády pre vedomostnú spoločnosť, európske záležitosti, ľudské práva a menšiny a ministra financií vykonávať aktualizáciu tohto materiálu priebežne do ukončenia implementácie finančných mechanizmov. Na základe skúseností získaných pri doterajšom procese implementácie finančných mechanizmov je potrebné vykonať doplnenia, spresnenia a aktualizácie uznesenia vlády č. 725/2005. 

Podpredseda vlády Slovenskej republiky pre vedomostnú spoločnosť, európske záležitosti, ľudské práva a menšiny a minister financií preto podávajú návrh na zrušenie uznesenia vlády č. 725/2005 a schválenie návrhu materiálu Pravidlá implementácie finančného mechanizmu EHP a Nórskeho finančného mechanizmu.
 
Podpredseda vlády Slovenskej republiky pre vedomostnú spoločnosť, európske záležitosti, ľudské práva a menšiny  a minister financií taktiež podávajú návrh na zrušenie uznesenia vlády  č. 948/2005 k Návrhu alokácií finančných prostriedkov na jednotlivé priority finančného mechanizmu EHP a Nórskeho finančného mechanizmu a Návrhu na úpravu materiálu Riadenie implementácie, finančné riadenie, kontrola a audit finančného mechanizmu EHP      a Nórskeho finančného mechanizmu, ktorý podstatným spôsobom zmenil uznesenie vlády č.725/2005 a zároveň vznikla potreba prispôsobiť tento materiál Národnému strategickému referenčnému rámcu pre obdobie rokov 2007-2013, ktorý stanovil priority Slovenskej republiky v oblasti čerpania štrukturálnych fondov. Materiál taktiež nahrádza časť C materiálu Systém riadenia implementácie pomoci, finančného riadenia, kontroly a      auditu Implementačnej stratégie  a systému finančného riadenia mechanizmu Európskeho hospodárskeho priestoru a Nórskeho finančného mechanizmu schváleného uznesením vlády SR č. 1002 z 27. októbra 2004, keďže systém finančného riadenia je podrobne rozpracovaný v predkladanom materiáli.
                                
Návrh alokácií finančných prostriedkov na jednotlivé priority finančných mechanizmov je súčasťou návrhu materiálu Pravidlá implementácie finančného mechanizmu EHP a Nórskeho finančného mechanizmu. Alokácie pre jednotlivé prioritné oblasti boli zvýšené o nealokované sumy z fondu počiatočného kapitálu, fondu technickej asistencie pre implementáciu finančných mechanizmov a blokového grantu na podporu budovania inštitúcií pre výskum.

Cieľom predkladaného materiálu je zvýšenie efektívnosti pri hodnotení žiadostí tak z časového hľadiska, ako aj transparentnosti týchto procesov. Zmeny a doplnenia bolo potrebné vykonať aj v oblasti finančného riadenia, a to najmä z dôvodu zavedenia podrobnejších pravidiel a podmienok pre úspešnú realizáciu pomoci. Všetky príslušné formuláre spomínané v materiáli budú predmetom dodatku k Pravidlám finančného mechanizmu EHP a Nórskeho finančného mechanizmu.

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie, z tohto dôvodu nie je vyhotovená doložka finančných, ekonomických, environmentálnych vplyvov a vplyvov na zamestnanosť.